MINDAUGAS ŽIDONIS, 2012.06.11

Archyvų matomumas viešojoje erdvėje: viešinimo strategijų analizė
Pranešimas skaitytas seminare „Archyvų vaidmuo ir reikšmė: vakar, šiandien ir rytoj“

Iš visų atminties institucijų archyvai yra mažiausiai matomi, mažiausiai girdimi, mažiausiai pažįstami, nors savo veiklos svarba ir saugomo paveldo reikšmingumu nenusileidžia muziejams ar bibliotekoms. Visuomenėje nepakankamas archyvų žinomumas bei pasitikėjimo stoka formuoja iškreiptą archyvų sistemos įvaizdį, kuris šiuo metu labiau priklauso nuo sklandančių stereotipų nei nuo archyvų komunikacijos ar realių darbų.  Tokia yra mūsų dabartinė situacija.
Todėl archyvams reikia tapti matomiems, išlįsti iš kitų atminties institucijų šešėlio, viešinant ir visuomenei pristatant archyvų veiklos sritį, saugomą valstybės dokumentinį paveldą bei moderniųjų technologijų teikiamas galimybes. Probleminis klausimas: Tačiau kaip tai padaryti ir kas jau yra daroma?
Įvaizdis tai organizacijos sukeltas įspūdis individui, kuris yra susijęs su žinomumu, matomumu, atpažįstamumu. Tai reikšmių rinkinys, per kurį pažįstamas objektas ir kurio dėka žmonės jį apibūdina, atsimena, siejasi su juo. Kadangi archyvų matomumas yra nepakankamas, įvaizdis yra formuojamas istorinės archyvų sistemos praeities bei dabarties veiksnių.
_ _ _ _ _ _

Visuomenė mano, kad archyvai yra uždari, archyvinė medžiaga yra slepiama, taip pat dėl fizinės archyvų pastatų būklės kyla nemalonios asociacijos, formuojasi stereotipai, kurie kenkia archyvų įvaizdžiui – pirminiam įspūdžiui: manoma, kad archyvai yra atsilikę nuo šiuolaikinių tendencijų, nemodernėja, yra tamsi, purvina vieta, apie kurią mažai kas žinoma. Sklando net patys archajiškiausi stereotipai, kad archyvas yra šaltas, voratinkliais apraizgytas, pelėsių kvapo prisigėręs ir gausiai apgyvendintas graužikais rūsys, kuriame padrikai mėtosi senos ir niekam nereikalingos knygos, dokumentai ir kitas šlamštas, o tarp jo kiurkso paliegusi ir kuprota žmogysta – archyvaras. Ir dar prie viso šio stereotipų sąrašo prisideda dar ir biudžetinių įstaigų neigiamas įvaizdis... 
Aišku čia neapsieita be ironijos, tačiau archyvas žmonių galvose yra atstumianti ir nemaloni vieta. Pats per mokslo metus esu girdėjęs įvairiausių legendų apie archyvus, o dar daugiau apie archyvistikos specialybę, nes mane yra palaikę sendaikčių parduotuvės būsimu darbuotoju arba senienų supirkėju – antikvaru, archeologu, architektu, net vienas pagalvojo, kad kunigų seminarijoje mokausi, nes užsimaniau tapti archivyskupu.
_ _ _ _ _ _

Deja, tačiau stereotipai gali veikti ir kaip savaime išsipildančios pranašystės - krizės. Pavyzdžiui, šiais metais kilusi Kovaliovo bylos krizė visuomenei patvirtino stereotipą, kad archyvai yra uždari ir neprieinami. Kitas skandalas, susijęs su turguje pardavinėjamais prieškario Lietuvos diplomatijos dokumentais, kurie esą buvo nuvežti naikinti į Grigiškių popieriaus fabriką, visuomenę privertė susimąstyti dėl archyvų kompetencijos. Net tokios džiugios naujienos kaip Basanavičiaus dokumentų radimas Lietuvos centriniame archyve, priverčia visuomenę susimąstyti ar archyvai žino ką saugo ir apskritai ar ten yra kokia nors tvarka ir kaip ten žmonės dirba? Nevaldomos krizės labai kenkia archyvų įvaizdžiui, tačiau tai jau atskira tema, todėl labiau susikoncentruosime ties tuo, kas jau yra padaryta, gerinant mūsų įvaizdį. 
_ _ _ _ _ _
Mes pradėjome kurti savo korporatyvinį identitetą - tai, kaip organizacija pristato save per simbolius, komunikaciją ir elgesį t.y. kaip mes save suprantama ir norime pristatyti kitiems. Identitetas yra svarbus, nes per jį valdomas įvaizdis. Yra trys tradiciniai požiūriai:

Strateginis (vizija, misija, filosofija) – šie dalykai jau seniai yra suformuluoti ir naudojami komunikacijoje, tačiau neužtenka juos tik kartoti, reikia įprasminti realiais darbais. Tai irgi yra daroma, vykdant ir pristatant įvairius projektus. 

_ _ _ _ _ _

Vizualinis (vizualios išraiškos: logotipas, vardas, šūkis, stilius). Šioje srityje buvo daugiausia pasikeitimų. Sukurta nauja archyvų sistemos ir archyvarų asociacijos svetainės, kurioms sukurtas specialus dizainas, turintis užkoduotą mintį bei tam tikras asociacijas, ketinama sukurti archyvų sistemos logotipą, taip pat sukurta ir asociacijos logotipo koncepcija. Šie dalykai yra labai svarbūs komunikacijos procese, tačiau daugelis to nesupranta ir tam neskiria dėmesio. Tokios smulkmenos kaip lankstinukai, plakatai ar kita dalomoji medžiaga atskleidžia organizacijos dvasią, jos kultūrą ir individualumą.
_ _ _ _ _ _

Komunikacinis (reklama, ryšiai su visuomene, marketingas). O čia dar reikia padirbėti, nes archyvų sistemoje nėra ryšių su visuomene specialistų, kurių pagrindinis darbas būtų komunikacija. Taip pat yra problema, kad komunikacijai trūksta kompetencijos t.y. dažniausiai noro ar supratimo apie komunikacijos didėjančią svarbą, ypač per socialinę žiniasklaidą. Dabar komunikuoja tik patys iniciatyviausi darbuotojai, aukodami savo tiesioginio darbo laiką bei laisvalaikį. Pagrindinė kliūtis – finansinių ir žmogiškųjų išteklių trūkumas. 

Kadangi nėra jokio komunikacijos planavimo, su žiniasklaida dažniausiai komunikuojama per asmeninius ryšius, pažintis ar ankstesnę patirtį. Tačiau šią situaciją gerina archyvų direktoriai, kurie jei yra charizmatiški ir turi gerus komunikacinius įgūdžius, patys reprezentuoja archyvus – viešojoje erdvėje pasisako įvairiais klausimais, dalyvauja renginiuose, taip skatindami visuomenę susidomėti ir archyvo vykdoma veikla. Todėl archyvų veiklą viešųjų ryšių srityje galėčiau apibūdinti kaip žengiančią pirmuosius netvirtus žingsnelius link didesnio visuomenės žinomumo. 
_ _ _ _ _ _

Nors archyvai komunikuoja minimaliai, tačiau jų teigiamą įvaizdį šiuo metu aktyviausiai kuria Archyvarų asociacija, kuri organizuoja renginius bei atvirų durų dienas. Susidomėjimas archyvais yra didelis, reikia tik parodyti iniciatyvą ir pabandyti pritraukti žmones. Tam geriausiai tinka gyvo archyvo dienos renginiai, tačiau jų sėkmė priklauso nuo komunikacijos. Archyvai neturi jokios komunikacijos strategijos ar darbų pasiskirstymo, todėl pakankamai sunku pranešti visuomenei apie kokius nors didesnius renginius. Gerai, kad šiais metais mums padėjo seimas ir jų ryšių su visuomene skyrius.

Tokio pobūdžio renginiai keičia žmonių nuomonę apie archyvus ir laužo stereotipus. Taip pat yra atkreipiamas žiniasklaidos dėmesys. Tokie renginiai yra gera paskata archyvarams, kurie parodo, kad žmonės domisi, kad jų skeptiška nuomonė gali būti greitai pakeista, kad reikia daugiau komunikuoti.

Taigi šiuo metu atvirų durų dienos archyvuose yra vienas geriausių būdu, kaip pakankamai greitai ir nebrangiai paveikti visuomenės nuomonę, taip pagerinant archyvų įvaizdį. Reikia tik plėtoti komunikaciją, sudominti žmones ir parengti gerą programą.
Ateities projektuose mes galėtume pasisemti patirties iš kolegų pvz. Amerikos archyvarų draugija surengė konkursą „Aš tai radau archyve“ („I Found It In The Archives“). Buvo organizuojamas žaidimas, kurio metu žmonėms buvo siūloma paskelbti trumpą pasakojimą raštu arba filmuotoje medžiagoje ir joje papasakoti, ką naudingo, įdomaus, vertingo jiems pavyko rasti archyve. Tokiu būdu buvo įtraukti visi lankytojai, atkreiptas visuomenės dėmesys, padidintas archyvų žinomumas ir tam nereikėjo jokių finansinių išlaidų. Tereikia iniciatyvių žmonių. Todėl archyvarų asociacija turėtų prisiimti archyvų sistemos atstovo vaidmenį ir rengti viešinimo projektus, nes kol kas archyvuose tai yra papildomas darbas, nekalbu apie planines parodas ir jubiliejinius renginius. Reikia ieškoti naujų formatų, didelį dėmesį skiriant komunikacijai su įvairiomis interesų grupėmis. Nestandartinės, išsiskiriančios ir galbūt net lengvai šokiruojančios ryšių su visuomene įvaizdžio kūrimo idėjos gali tapti institucijos sėkmės pagrindu  Todėl kviečiu visus asociacijos narius prisidėti prie gerosios iniciatyvos.
_ _ _ _ _ _

Taigi ką galima būtų jau dabar padaryti?
Archyvų sistemos darbuotojams:

Turime visiškai atnaujintą svetainę, kuri yra mūsų vizitinė kortelė. Pagrindinė komunikacija dabar vyksta svetainės pagalba. Archyvų tinklapiai dažniausiai apsiriboja svarbiausia informacija ir naujienomis apie archyvo veiklą. Toks komunikacijos būdas atitinka vienpusę informacinę komunikaciją su visuomene. Tačiau net šis paprasčiausias modelis nėra įgyvendinamas. Tai lemia darbuotojų ir vadovybės požiūris. Darbuotojui svetainės administravimas užkraunamas kaip papildoma našta, nėra vidinės komunikacijos strategijos (su administratoriumi turi bendradarbiauti finansų skyrius teikdamas finansines ir biudžetines ataskaitas, personalo skyrius, kai yra skelbiami konkursai į laisvas darbo vietas, taip pat turi būti pateikiama visa aktualiausia informacija apie vykdomus projektus, renginius, parodas ir pan.). Vadovybė turi užtikrinti, kad būtų įvykdyti visi bendrieji reikalavimai keliami valstybės ir savivaldybių institucijų ir įstaigų interneto svetainėms – tai sukurta speciali ryšių su visuomene internete metodinė medžiaga, kuri padeda užtikrinti skaidrumą ir atskaitomybę t.y. kuriamas korporatyvinis tapatybės pasakojimas: kas mes esame, ką darome ir kokie mūsų pasiekimai. 

Aišku jau dabar yra gerųjų pavyzdžių: centrinis archyvas aktyviai organizuoja įvairius renginius ir apie juos rašo svetainėje, ypatingasis archyvas turi savo fasebook puslapį, o Kauno apskrities archyvas dažniau nei kiti išeina į viešumą per spaudą. Tačiau kiti archyvai mažiau dėmesio skiria savo veiklos viešinimui, todėl svetainės lankytojui gali susidaryti įspūdis, kad niekas archyve nevyksta, ypač apskrities archyvuose. Tokiu atveju reiktų palaikyti ryšius su vietos žurnalistais. Dokumentuose užfiksuota vertinga informacija, galinti padėti plėtoti temą, praplėsti kontekstą, paaiškinti šių dienų įvykius iš istorinės perspektyvos, padėti skaitytojams arba žiūrovams geriau suprasti savo aplinką, bendruomenės savitumą, parodyti, kaip vietinės reikšmės įvykis yra susijęs su platesnio masto procesais, išsamiau informuoti ir sudominti publiką. Kitaip sakant žurnalistas turėtų žinoti, kad archyvuose gali pasisemti daug idėjų apie galimus naujus straipsnius ar reportažus, kurie turėtu būti įdomūs vietos bendruomenei. Tai tik vienas iš galimų būtų ir kiekvienu konkrečiu atveju reikia apgalvoti galimą komunikacijos planą. 

Archyvarų asociacijos nariams:

Sukurta nauja asociacijos svetainė, kuriai dabar būtinas turinys, reguliariai talpinami straipsniai ir naujienos. Yra siūlymas atidaryti forumą, kuriame vyktų abipusė komunikacija ir tokiu būdu priartėtume prie dvipusio simetrinio komunikacijos modelio, kai siekiama abipusio supratimo, įsiklausoma į visuomenės nuomonę, vyksta diskusija. Tokį modelį naudoja lanksčios besimokančios įstaigos bei ryšių su visuomene firmos. Tačiau šį pasiūlymą vertėtų apsvarstyti, nes yra savų pliusų ir pavojų. Galėtume tapti kompetentingais patarėjais visais su archyvais susijusiais klausimais, o forumas būtų traukos centras, kita vertus blogai valdoma komunikacija gali pakenkti t.y. jei nebus atsakoma į žmonių klausimus, forume bus daugiau skundų nei problemos siūlomų sprendimo būdų ir pan. 

_ _ _ _ _ _

Taigi šiuo metu asociacijoje yra 80 narių, didžioji dalis jų nėra įsitraukę į jokią veiklą, todėl nėra išnaudojamas mūsų visų potencialas. Mes visi turėtume prisidėti prie naujojo archyvų įvaizdžio formavimo. O naujasis įvaizdis turėtu būti toks - archyvai yra atviri visuomenei, jie yra įdomūs, modernūs ir svarbiausia naudingi, pabrėžiant praktinę, ne tik mokslinę naudą. Geriausiai įvaizdžio viziją galėtų perteikti šūkis „archyvai – iš naujo atrasta sena“ arba „mes saugome praeitį – kad ateitis mokėtų atsiminti“.

